Ciudad de Vascos

Ciudad de Vascos Navalmoralejon (Toledo, Espainia) dagoen aztarnategi arkeologikoa da. Turismoari irekita dago. Toponimia Madina al-Talabaira hiriaren hiru barrutietako bat Basaq izena zuen; homonimiaz, toponimoak Basaq > Vasak > Vascos eboluzioa izan zuen. Ez dirudi, beraz, euskaldunekin zerikusirik duenik. Gainera, Basaq toponimo honek barruti osoari egingo lioke erreferentzia; arabiar garaiko dokumentazioa aztertuz ez da lortu hiriaren beraren izena zehaztea (hipotesi baten arabera, Nafza herrigune galdua litzateke, izen horretako amazig tribuak populatu zuena). Geografia Aztarnategia Toledoko Mendietan dago, Huso ibaiaren ondoan (Tajo ibaiaren afluentea), Toledo hiriburutik 70 bat kilometrotara, Navalmoralejo herrigunetik 5 kilometrotara, El Puente del Arzobispo herritik hurbilago. Historia Hiria IX. mendean sortu zen, Kordobako Emirerriaren baitan. Hura desegin ostean, Toledoko taifaren parte izan zen, eta uste da kristauek 1085 urte inguruan hartu zutela, Alfontso VI. Gaztelakoa Toledoz jabetzearekin batera. Handik gutxira abandonatua izan zen, lurraldea birpopulatu zutenek nahiago izan baitzuten Tajo erriberan bizi. Aztarnategia Aztarnategia eremu partikular batean dago: Las Cucañas esparrua. Jabeek (Cavestany-Corsini familiak) ikerketa arkeologikoak bultzatu dituzte Administrazioarekin elkarlanean, eta aztarnategia bisitagarria da larunbatetan 10:00-14:00 ordutegian (otsailetik maiatzera, izan ezik -biak barne-). Hiria E-M norabidean zeharkatzen duen kale nagusiaren inguruan antolatua dago. Egituren hainbat aztarna ikusi daitezke, besteak beste: harresiak, artistikoki landutako arku-ateak, gotorlekua, bainuetxea (bere hipokaustoarekin), meskita, kanposantua... Zenbait epigrafe ere gordetzen dira: meskitaren ekialdeko horma batean kufikoz eginiko jakulatoria; alkazarreko dintel batean tailatutako alkerke jokoa... Erreferentziak Kanpo estekak